synshallusinasjoner
Store norske leksikon,Psykologi,Klinisk psykologi
Synshallusinasjoner er hallusinasjoner i form av bilder eller synsinntrykk. Enkle synsinntrykk, for eksempel lysglimt, kan sees ved flere øyesykdommer. Ved sykdommer som rammer sentralnervesystemet er synsinntrykk gjerne mer sammensatte, for eksempel geometriske figurer ved migreneanfall og komplekse synsbilder ved svulster som rammer synsbarken, delirium eller høy feber (feberfantasier).
Komplekse synshallusinasjoner kan også forekomme under påvirkning av synshallusinasjonsfremmende stoffer (hallusinogener) slik som LSD eller visse sopparter. Bivirkninger av legemidler kan også av og til forårsake komplekse synshallusinasjoner. Synshallusinasjoner kan også være en del av sykdomsbildet ved svært alvorlige psykiske lidelser som schizofreni eller dype depresjoner (melankoli).Forbigående synshallusinasjoner under innsovning (hypnagoge hallusinasjoner) eller oppvåkning (hypnopompe hallusinasjoner) er normalfenomener. Det samme er visse forbigående synshallusinasjoner tidlig i en sorgfase (ser avdøde). Uttalt søvnmangel eller mangel på sansestimuli (sensorisk deprivasjon) kan også gi forbigående synshallusinasjoner selv hos ellers friske mennesker. Les mer i Store norske leksikon syn øynene sansning hørselshallusinasjoner